《赠邹德年》
宋代·王洋

短檠三尺照座隅，眵昏两目头不梳。
丈夫功业务广大，安用事此牛尾书。
多求旧闻助器识，欲驾万里须舟舆。
要坚志节在专苦，积萤照夜真前车。
道乡先生好门户，髯季晚出弃门闾。
昂昂鸡群见野鹤，炯炯虎视嗟黔驴。
如何天公不着眼，弃此异宝犹纷拿。
我知造物自有意，将骋健骏先虚徐。
金须百炼作钟鼎，玉试三火真璠玙。
来年明光再射策，聊取高第酬三馀。
古今人事自差别，见晚用速皆乘除。
他年云路着鞭隐，无忘过我中田庐。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。